ยืนยันสภาธุรกิจสหรัฐฯ สนใจลงทุนในไทย ไม่กังวลการเมืองและความมั่นคง ถือเป็นเรื่องภายใน ขอทุกคนร่วมกันสร้างเสถียรภาพ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการหารือกับนาย Ted Osius ประธานสภาธุรกิจสหรัฐอเมริกา – อาเซียน (U.S.-ASEAN Business Council: USABC) ในการส่งเสริมความร่วมมือด้านการค้าและการลงทุนในไทย ซึ่งได้หารือกับสมาคมธุรกิจขนาดใหญ่ เกือบ 50 บริษัท โดยได้พูดคุยหลายเรื่อง โดยเฉพาะการพลิกโฉมประเทศในทุกๆ ด้าน ทั้งสุขภาพ ดิจิทัล เทคโนโลยี การแพทย์และการให้บริการ รวมถึงการมาทำธุรกิจในประเทศไทย ในฐานะหุ้นส่วนยุทธศาสตร์ระหว่างไทยและสหรัฐฯ ซึ่งถือว่าเป็นเรื่องที่น่ายินดีและตรงกับความต้องการของประเทศไทย ที่จะขับเคลื่อนให้เร็วที่สุด เพื่อการเปลี่ยนแปลงประเทศในทุกมิติ โดยยืนยันว่า ทางสภาธุรกิจสหรัฐฯ ยังสนใจที่จะลงทุนกับไทยเหมือนเดิม ไม่เคยมีปัญหาตามที่มีกระแสวิพากษ์วิจารณ์และเร็วๆ นี้ รัฐมนตรีว่าการกระทรวงการต่างประเทศสหรัฐฯ จะมาเยือนไทย เพื่อหารือในหลายเรื่อง แสดงให้เห็นว่าให้ความสำคัญกับไทยเป็นอย่างยิ่งนายกรัฐมนตรี กล่าวว่า ไม่มีการตั้งข้อสังเกตเรื่องการเมืองและความมั่นคงของไทย เพราะถือเป็นเรื่องภายในประเทศ และจะไม่มีการก้าวก่ายกัน เพราะเรื่องความมั่นคงเป็นเรื่องที่ทุกประเทศต้องระมัดระวังอยู่แล้ว จึงอยากขอความร่วมมือคนไทยให้ร่วมกันสร้างเสถียรภาพของรัฐบาลและความมั่นคงปลอดภัยต่างๆ ซึ่งยืนยันไปแล้วจะดูแลให้ดีที่สุด เพราะนี่คือ สิ่งสำคัญของไทย ถ้าหากยังมีความวุ่นวายกัน หลายอย่างก็จะขับเคลื่อนไม่ได้ ทั้งที่ไทยเป็นประเทศที่มีโอกาสสูงสุดในอาเซียน